4 kritiek nadat leerlinge, onnies chemiese stof inasem | Netwerk24
Deur Marita Herselman 15 Julie 2019 20:00
Sowat 160 leerlinge en onderwysers van 'n skool in Umlazi in KwaZulu-Natal is Maandag na hospitale en klinieke geneem nadat hulle 'n onbekende chemiese stof op die skoolterrein ingeasem het.
Die chemiese gas is glo uit 'n bal vrygestel toe seuns met die optel-bal gespeel het en dit oopgeskeur het. Dit is nog onbekend watter chemiese stof vrygestel is.
Minstens een pasiënt is Maandag met 'n mediese helikopter vervoer nadat leerlinge en onderwysers van die Vukuzakhe High School in Umlazi 'n onbekende chemiese stof ingeasem het.
Die privaat ambulansdiens Rescue Care het omstreeks 09:30 op verskeie oproepe oor chemiese inaseming by die Vukuzakhe High School in Umlazi se L-seksie gereageer. Verskeie pasiënte is op die toneel behandel en die skool is ontruim.
Garrith Jamieson, woordvoerder van Rescue Care, sê vier pasiënte is kritiek. Minstens een is met 'n mediese helikopter daar weggeneem.
Hy sê talle leerlinge het met paramedici se aankoms herhaaldelik stuipe gekry.
"Ons is deur chaos begroet. Talle leerlinge het gehoes, inmekaargesak en was paniekerig."
Verskeie nooddienste was Maandag op die toneel by die Vukuzakhe High School in Umlazi waar leerlinge en onderwysers 'n onbekende chemiese stof ingeasem het.
Volgens Jamieson het die polisie se bomeenheid die bal verwyder. Hy sê benewens die bomeenheid was die Durbanse polisie én die metro se soek-en-reddingspan op die toneel.
Kwazi Mthethwa, provinsiale woordvoerder van die onderwysdepartement, kon nie sê of die skool Dinsdag oop sal wees nie omdat hulle Maandag nog op doktersverslae gewag het.
"Ons hou die rampspoedige situasie fyn dop en kon met die skool kontak maak om bystand te bied waar moontlik."
Mthethwa sê senior amptenare van die onderwysdepartement is na die toneel gestuur.
Kol. Thembeka Mbele, polisiewoordvoerder, sê sy kan nie navrae oor die voorval hanteer nie omdat geen klag by die polisie ingedien is nie. Sy het Netwerk24 na die onderwysdepartement verwys.
Die polisie se bomeenheid en die Durbanse polisie én die metro se soek-en-reddingspan was almal op die toneel.